ໄອ​ຍະ​ການ ​ເກົາຫຼີ​ໃຕ້ ຈະ​ລົງ​ໂທດ ຫົວໜ້າ ​ບໍລິສັດ Samsung
ທ່ານ Lee ​​ໄວ 48 ປີ ໄດ້​ຖືກ​ຈັບ​ກຸມ ​ໃນ​ຕົ້ນ​ເດືອນ​ນີ້ ​ໃນ​ການ​ພົວພັນ​​ກັບ​ການສໍ້ລາດຫຼວງ ທີ່ເຊື່ອມໂຍງ ໃສ່ນາຍົກລັດຖະມົນຕີ
ຄະນະໄອຍະການຂອງເກົາຫຼີໃຕ້ ກ່າວວ່າ ຕົນຈະລົງໂທດຫົວໜ້າບໍລິສັດຍັກໃຫຍ່ Samsung ແລະ ເຈົ້າໜ້າທີ່ລະດັບສູງອື່ນໆ 4 ທ່ານ ຂອງເກົາຫຼີໃຕ້ ໃນຖານຮັບສິນບົນ ແລະຍັກຍອກເງິນ ໃນວັນອັງຄານມື້ນີ້ ທີ່ພົວພັນໃນການສໍ້ລາດບັງຫຼວງ ທີ່ໄດ້ເຊື່ອມໂຍງ ໃສ່ ປະທານາທິບໍດີ Park Geun-hye ຄະນະໄອຍະການພິເສດ ຖືກສ້າງຕັ້ງຂຶ້ນມາເພື່ອສືບສວນເລື່ອງນີ້ ຍັງໄດ້ກ່າວຫາປະທານ ຂອງກຸ່ມບໍລິສັດ Samsung ທ່ານ Lee Jae-yong ທີ່ໄດ້ເຊື່ອງຊັບສິນໄວ້ຢູ່ຕ່າງປະເທດ ຂອງທ່ານ ແລະໄດ້ໃຫ້ການເທັດຕໍ່ລັດຖະສະພາ ນາຍົກລັດຖະມົນຕີ Park ໄດ້ຖືກຟ້ອງຮ້ອງດຳເນີນຄະດີ ແລະຖືກສັ່ງໃຫ້ໂຈະການ ປະຕິບັດໜ້າທີ່ ເມື່ອເດືອນທັນວາປີກາຍນີ້ ໃນຂໍ້ຫາທີ່ທ່ານນາງ ສົມຮູ້ຮ່ວມຄິດກັບເພື່ອນ ສະນິດທີ່ຍາວນານຂອງທ່ານນາງ ກໍຄື ທ່ານນາງ Choi Soon-sil ທີ່ຂູ່ເຂັນໃຫ້ບໍລິສັດ Samsung ບໍລິຈາກຫລາຍເຖິງ 70 ລ້ານໂດລ່າ ໃສ່ 2 ມູນນິທິ ທີ່ໄດ້ບໍລິຫານງານໂດຍ ທ່ານນາງChoi ທ່ານ Lee ໄວ 48 ປີ ໄດ້ຖືກຈັບກຸມ ໃນຕົ້ນເດືອນນີ້ ໃນການພົວພັນກັບເລື່ອງນີ້ ສານລັດຖະທຳມະນູນ ຂອງເກົາຫຼີໃຕ້ ໄດ້ເລີ່ມການສືບສວນເບິ່ງຄວາມຖືກຕ້ອງຊອບ ທຳຕາມກົດໝາຍ ຂອງການດຳເນີນຄະດີຕໍ່ນາຍົກລັດຖະມົນຕີ ຖ້າຫາກວ່າ ສານຕັດສິນ ເຫັນ ພ້ອມກັບລັດຖະສະພາແລ້ວ ນາຍົກລັດຖະມົນຕີ Park ອາດຈະກາຍມາເປັນຜູ້ນຳ ຂອງເກົາຫຼີໃຕ້ ຄົນທຳອິດ ທີີ່ຖືກເລືອກແບບປະຊາທິປະໄຕ ທີ່ຈະໄດ້ຖືກປົດອອກຈາກ ຕຳແໜ່ງ ການຕັດສິນຄາດວ່າ ຈະມີຂຶ້ນໃນເດືອນໜ້ານີ້